b'\n_START_ARTICLE_\nZorislav Don\xc4\x8devi\xc4\x87\n_START_PARAGRAPH_\nZorislav Don\xc4\x8devi\xc4\x87 (Osijek, 28. sije\xc4\x8dnja 1916. - Koblenz, 3. o\xc5\xbeujka 2007.) je bio hrvatski, argentinski i njema\xc4\x8dki,  kulturni djelatnik, novinar i vesla\xc4\x8d._NEWLINE_Iz obitelji je poznatih Hrvata, koji su u\xc5\xa1li u monografiju Znameniti Hrvati; otac Ivan Krsto je bio utemeljitelj Hrvatskog sokola u Osijeku, a djed Aleksandar Don\xc4\x8devi\xc4\x87 je tako\xc4\x91er bio zaslu\xc5\xbenim Hrvatom, poznat u podru\xc4\x8dju pedagogije._NEWLINE_Zorislav se \xc5\xa1kolovao u Osijeku, a studirao je u Zagrebu na Agronomsko-\xc5\xa1umarskom fakultetu, na kojem je stekao naslov diplomiranog in\xc5\xbeenjera._NEWLINE_U privatnom \xc5\xbeivotu, bavio se \xc5\xa1portom, i to veslanjem, u HAVK Mladost. U veslanju je imao velikog uspjeha. Na dr\xc5\xbeavnoj razini, bio je vi\xc5\xa1estrukim dr\xc5\xbeavnim prvakom. U me\xc4\x91unarodnoj konkurenciji, 1935. na EP u Berlinu je bio osvojio \xc4\x8detvrto mjesto. _NEWLINE_Dok je slu\xc5\xbeio obvezni vojni rok u Zemunu, zatje\xc4\x8de ga invazija Osovinskih sila na Kraljevinu Jugoslaviju, pri \xc4\x8demu su ga njema\xc4\x8dke snage zarobile i otpremile u Njema\xc4\x8dku. Nakon \xc5\xa1to je tre\xc4\x87inu godine bio ondje u logoru, vra\xc4\x87a se u Hrvatsku i priklju\xc4\x8duje se Hrvatskim oru\xc5\xbeanim snagama, naprjedovav\xc5\xa1i do \xc4\x8dina satnika (kao pri\xc4\x8duvni vojnik)._NEWLINE_Od sredine ljeta 1942. do sredine prolje\xc4\x87a 1943. je bio u Novim dvorima, gdje je bio pomo\xc4\x87nikom upravitelja._NEWLINE_I u doba NDH, nastavio se baviti veslanjem, osvojiv\xc5\xa1i i naslove dr\xc5\xbeavnog prvaka NDH._NEWLINE_Pad NDH do\xc4\x8dekiva ranjen te se sa velikim dijelom hrvatskog pu\xc4\x8danstva povla\xc4\x8di, ali uspijeva umaknuti partizanskim snagama. Domogao se Austrije na vrijeme, i preko Italije je 1947. oti\xc5\xa1ao u Argentinu._NEWLINE_Smjestio se u Buenos Airesu, kulturnom sredi\xc5\xa1tu hrvatske ju\xc5\xbenoameri\xc4\x8dke emigracije. Odmah se dao u kulturnu djelatnost, priklju\xc4\x8div\xc5\xa1i se radu Hrvatsko-argentinskog kulturnog kluba._NEWLINE_1952. se o\xc5\xbeenio za Ivonu, hrvatsku novinarku, s kojom je poslije dobio sina Darija._NEWLINE__NEWLINE_Zorislav je s obitelji 1966. odselio u SR Njema\xc4\x8dku, u kojoj je on po\xc4\x8deo raditi u struci, a supruga se pored rada u socijalnoj slu\xc5\xbebi anga\xc5\xbeirala u daljnjem radu u hrv. emigracijskom tisku._NEWLINE__NEWLINE_Oboje su se pred hrvatsko osamostaljenje i prvih godina neovisnosti Republike Hrvatske anga\xc5\xbeirali na uspostavi politi\xc4\x8dkih veza sa europskim (EEZ) i njema\xc4\x8dkim parlamentarcima, \xc5\xa1iriv\xc5\xa1i i braniv\xc5\xa1i ideju o hrvatskoj samostalnosti, kojoj je Zorislav Don\xc4\x8devi\xc4\x87 posvetio cijeli svoj \xc5\xbeivot.'